31997D0080
L 024/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 18 декември 1996 година
относно въвеждане на разпоредби за прилагането на Директива 96/16/ЕО на Съвета относно статистическите изследвания на млякото и млечните продукти
(текст от значение за ЕИП)
(97/80/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 96/16/ЕО на Съвета от 19 март 1996 г. относно статистическите изследвания на млякото и млечните продукти (1) и по-специално член 3, параграф 2, член 4, параграф 2 и член 6, параграф 1 от нея,
като има предвид, че след замяната на Директива 72/280/ЕИО от Директива 96/16/ЕО, е уместно да се пристъпи към съответно преработване на Решение 72/356/ЕИО на Комисията от 18 октомври 1972 г. относно въвеждане на разпоредби за прилагането на статистическите изследвания на млякото и млечните продукти (2), последно изменено с Решение 86/180/ЕИО (3), за да се гарантира непрекъснато развитие на статистиката в хармония с икономическите условия;
като има предвид, че опитът, придобит при прилагането на Решение 72/356/ЕИО, показва, че е необходимо да се приемат по-подробни обяснителни бележки относно продуктите и таблиците;
като има предвид, че с оглед подобряване интеграцията на общностната статистика, е уместно да се очаква пълно съгласуване със списъка на Продком, посочен в Регламент (ЕИО) № 3924/91 на Съвета от 19 декември 1991 г. относно създаването на изследване на Общността за промишленото производство (4);
като има предвид, че мерките, предвидени в настоящото решение, са в съответствие със становището на Постоянния комитет по земеделска статистика,
ПРИЕ НАСТОЯЩОТО РЕШЕНИЕ:
Член 1
Списъкът на млечните продукти, включени в обхвата на изследванията, посочен в член 3, параграф 2 от Директива 96/16/ЕО, е определен в приложение I към настоящото решение.
Член 2
Образците на таблиците, които следва да се ползват за предаване на данните по член 6, параграф 1 от Директива 96/16/ЕО, са определени в приложение II към настоящото решение.
Член 3
Работната програма, посочена в член 4, параграф 2 от Директива 96/16/ЕО, е изложена в приложение III към настоящото решение.
Член 4
Решение 72/356/ЕИО се отменя, считано от 1 януари 1997 година.
Позоваванията на отмененото решение се тълкуват като позовавания на настоящото решение.
Член 5
Адресати на настоящото решение са държавите-членки.
Съставено в Брюксел на 18 декември 1996 година.